‘અભિયાન’ સાથે વાત કરતાં રાષ્ટ્રવાદી કોંગ્રેસ પાર્ટીના નેતા વિદ્યાતાઈ ચવ્હાણે કહ્યું કે, ‘કાસ્ટિંગ કાઉચનો ભોગ બનનારી મહિલાઓ માટે દુઃખ વ્યક્ત કરવું જરૃરી નથી. ઝડપથી નામ અને દામ કમાવવા માટે તેઓ પોતે જ આ રસ્તો પસંદ કરતી હોય છે. તેમને આગળ વધવા માટે એ રસ્તો અપનાવવો જરૃરી લાગે છે અને તેમની ઇચ્છાથી તેઓ આ માર્ગ પસંદ કરે છે. પછી બૂમો પાડી પાડીને કાસ્ટિંગ કાઉચનો શિકાર થયાની ફરિયાદ શા માટે કરવી. શા માટે સહાનુભૂતિ મેળવવી. જ્યારે અમે બિયર બાર બંધ કર્યા, ત્યારે એ મહિલાઓએ અમને કહ્યું હતું કે તમે અમારી રોજીરોટી છીનવી રહ્યાં છો. હવે આમાં રોજીરોટી છીનવી લેવાનો પ્રશ્ન જ ક્યાં આવે છે. એક બિયરબારવાળી મહિલા કોઈ બીજી મહિલાના પતિને ડાન્સ બારમાં રૃપિયા ઉડાડવા માટે પ્રોત્સાહિત કરતી હોય છે. એ સમયે એ બીજી મહિલાનું ઘર ઊજડી રહ્યું હોય છે, તેનું શું. શું એ મહિલા અને તેના બાળકોની રોજીરોટી છીનવવાનો પ્રયાસ ડાન્સબારવાળી મહિલાઓ નથી કરતી.’ ફિલ્મ ઇન્ડસ્ટ્રીમાં કાસ્ટિંગ કાઉચના મુદ્દાને લઈને વિદ્યાતાઈનું માનવું છે કે, જ્યારે કોઈ તમને કામ આપે છે, રૃપિયા આપે છે ત્યારે તમે પોતાની ઇચ્છાથી તેની ઇચ્છાઓને પૂરી કરવા સહમતી આપો છો. તો પછી બાદમાં બૂમો પાડી પાડીને શું જતાવવા માગો છો. તમે એ કામ માટે મૂક સંમતિ આપી દીધી, તેના વિરોધમાં અવાજ ન ઉઠાવ્યો. તો પછી બાદમાં કોઈ સપોર્ટની અપેક્ષા કેવી રીતે રાખી શકો. વિદ્યાતાઈએ મહિલા પોલિટિશિયનનું ઉદાહરણ આપતાં કહ્યું કે, એ મહિલાને રાજનીતિમાં મોટું પદ જોઈતું હતું, ફ્લેટ જોઈતો હતો. એ બધું જ તેણે મેળવ્યું અને પચ્ચીસ વર્ષ પછી જ્યારે બંને વચ્ચે મતભેદો સર્જાયા ત્યારે તે મહિલા રાજકારણીએ પુરુષ રાજકારણી પર આરોપ લગાવવાનું શરૃ કર્યું કે તેણે પચ્ચીસ વર્ષ સુધી મારા પર બળાત્કાર કર્યો. તો મુદ્દો એ છે કે પચ્ચીસ વર્ષ સુધી તે ચુપ શું કામ રહી? પચ્ચીસ વર્ષ સુધી બળાત્કાર થતો રહ્યો અને તમે થવા દીધો? આ પ્રકારનો આરોપ મહિલાના ચારિત્ર્ય પર શંકા જન્માવતો હોય છે.